text: La Guàrdia Civil ha detingut un responsable de l'empresa Prosegur acusat de passar informació a la banda que va amenaçar de mort el president del Barça, Joan Laporta. Ell podria estar relacionat amb Manuel Santos, exresponsable de seguretat del club i que no formava part de la xarxa radical. Gairebé tots els detinguts relacionats amb aquesta xarxa ja han ingressat a la presó, acusats de segrest, extorsió, robatori i tràfic de drogues, entre altres delictes.
  02/03/2004 - 00.00 Actualitzat 02/03/2004 - 14.23
  Les pintades amenaçant de mort el president del Futbol Club Barcelona podrien ser una de les activitats "col·laterals", en paraules de la policia, que portava a terme la xarxa de segrest, extorsió i tràfic de drogues desarticulada pels Mossos d'Esquadra, la Guàrdia Civil i la Policia Nacional. Fins ara, s'han detingut una vintena de persones, entre elles un guàrdia civil de Girona -que seria el cap de la banda-, i almenys set membres dels Casuals, la branca radical dels Boixos Nois. A aquestes detencions, s'hi va afegir, ahir, la d'un director operatiu de l'empresa Prosegur a Catalunya, encarregada de la seguretat al Camp Nou. Ell seria la persona que hauria pogut facilitar informació privilegiada sobre el president blaugrana, i podria estar relacionat amb Manuel Santos, exresponsable de seguretat del club deixat en llibertat la setmana passada perquè no formava part d'aquesta xarxa radical. Santos, però, està acusat d'haver encarregat a algun membre d'aquesta banda les amenaces a Joan Laporta. La Guàrdia Civil va obrir la investigació, anomenada Operació Filo, al gener de l'any passat. Els membres del grup es reunien en un bar pròxim al Camp Nou i han operat a Catalunya amb gran violència per traficar amb drogues, robar o segrestar persones que, després, utilitzaven per delinquir. El titular d'instrucció número 2 de Vic ha ordenat l'ingrés a la presó de dinou dels detinguts.